
    1. FEJEZET

    Utálok késni.

    A legvadabb fenyegetőzéssel rávettem a családomat, hogy induljunk korábban. Most mégis inkább egy tucat pánikrohamot is bevállalnék, ha visszamehetnék az időben, és megakadályozhatnám önmagamat ebben.

    Ugyanis már negyvenöt perce megérkeztünk. Negyvenöt perce hallgatom, ahogy a szüleim veszekszenek a kocsiban, szinte levegőt sem merek venni, nehogy magamra irányítsam a figyelmüket. És mindezt csak azért, mert terrorizál az óramutatók kattogása.

    Micsoda ostobaság.

    Na jó, ha egészen őszinte akarok lenni, nem vagyok teljesen ártatlan a dologban. A kocsiban uralkodó pattanásig feszült hangulat pontosan olyan, amilyen az elmúlt két hétben az életünk volt otthon.

    Elindul bennem egy sóhaj, de elnyomom, amint ráébredek, micsoda kockázatot vállalnék vele. De minden rendben: apám és anyám a visszapillantó tükör közvetítésével küldözgetik egymás felé gyilkos pillantásaikat. Apám a vezetőülésben ül, őszes barna a haja, barna a szeme, fehérhomok-színű a bőre. Anyám mellettem a hátsó ülésen, derékig ér a haja, ibolyaszín a szeme, jáspis a bőre.

    A nappal és az éjszaka.

    Szinte szó szerint. Anyám vámpír az Éjvilágból, ahonnan a gyerekmeséket és a rémálmokat benépesítő összes szörnyeteg származik. Apám pedig ember, Napvilág szülötte, a ti világotoké, ahol ostoba napsütés van, mágia viszont nincs.

    – Figyelsz rám, Siméon?

    Kihúzom magam az ülésen.

    – Igen, igen, persze, anya…

    – Nem tudom, mi van veled mostanában – dörgi –, de kifogástalan viselkedést várok el tőled az iskolában, világos?

    Bólintok.

    – Az Akadémia nem tréfál a jelentkezők kiválasztásánál. Nem tűrök semmilyen kihágást, megértetted?

    Kicsire összehúzom magam.

    – Gyerek még – sóhajt fel apám –, lehetnél talán kicsit…

    – Milyen legyek? – szakítja félbe anyám. – Hagyjam, hogy a butaságai miatt tönkretegye a jövőjét? Hitessem el vele, hogy mindig ott leszünk, hogy helyrehozzuk a károkat? Nem mankóra van szüksége, hanem fegyelemre. Nem olyan, mint a nővére, neki minden nehezebb lesz.

    Hatalmas erőfeszítéssel sikerül megőriznem a nyugalmam. Ha kimutatom a gyengeségem, kezdődik elölről az egész. Arról pedig szó sem lehet. Most, hogy ilyen közel vagyok a célhoz.

    Kifelé kalandozik a pillantásom, egészen az Éjvilági Iskoláig az utca túloldalán. Hazugság lenne azt állítani, hogy nem végtelenül ronda. De kéthétnyi rémálom után isteni glória övezi a szememben, szeretettel azt suttogja felém: „szabadsáááááág”.

    Apám szerint valaha, mielőtt iskolává alakították, kolostor volt az épület. Ez megmagyarázza a szigorú külsejét. És bizonyára ezért van az is, hogy egész a csúcsáig muskátlival borították az ablakait, hátha vidámabbnak hat. Totális kudarc: olyan, mintha súlyos pattanások éktelenkednének az épületen. De épp ezért valahogy szerethető, úgy érzem, ő és én egymásra találunk a T-zónában.

    – Ha be akarsz kerülni a felsőbb körökbe – ismétli ezredszer is anyám, kirángatva az álmodozásomból –, muszáj elvégezned az Akadémiát. Ahhoz pedig, hogy felvegyenek, Siméon, kifogástalannak kell lenned, minden téren. Úgyhogy tanulj, és húzd meg magad!

    Anyám öklével a combját csapkodva ad nyomatékot a szavainak.

    „Ne aggódj, anya – válaszolnám neki a legszívesebben. – Meghúzom magam, csak nehogy beleszakadjak a nagy meghúzásba.” Inkább eltekintek a tréfálkozástól, anyámnak annyi humorérzéke sincs, mint egy széklábnak.

    – Tudom, anya – próbálom nyugtatni. – Tökéletes lesz a bizonyítványom. Sőt, ragyogó.

    Anyámnak összeszalad a szemöldöke, ahogy érzékeli a hangomban játszó bosszús felhangot.

    – Elég szemtelen vagy ahhoz képest, hogy alig két hete mint valami kis hülye, majdnem hagytad, hogy a fátylad nélkül érjen a napfény.

    Összerándulok. Szent ég, milyen bántó tud lenni… anyám a kritizálás igazi akrobatája, felér a Cirque du Soleil színvonalához. Valahogy ki kell cseleznem a következő letolását, ha nem akarom elveszíteni a kevéske megmaradt önbecsülésem, ezért minden erőmet összeszedve kisimítom a homlokom, nem hagyom legörbülni a szám. Szó sem lehet arról, hogy a legkisebb érzelmet is kimutassam. Anyám az arcomat fürkészi, és amikor látja, hogy semmiféle reakciót nem kap tőlem, utasítások újabb sorába kezd. Az egyik kedvenc témája kerül sorra: milyen vérkoktélt ihatok, és milyet nem, az ő saját megfigyelései alapján.

    – Kerüld a marhavérkoktélt! – emeli fel az ujját. – Tudod, hogy megüli a gyomrod.

    Zavartan összenézünk apámmal a visszapillantó tükörben, szokásos szomorkás mosolyát küldi felém, amelytől mindig elszorul a szívem. Tudom, hogy csalódást okoz neki, hogy én… hát, hogy én én vagyok. Nem állunk túl közel egymáshoz. Mivel életveszélyesen allergiás vagyok a napfényre, nem sok mindent tudunk együtt csinálni.

    Azt hiszem, zavarja, hogy a fia annyira különbözik tőle. Bezzeg a nővérem, ó, a csodálatos, egyedülálló és lenyűgöző Suzelle megtestesíti a két világ tökéletes és szent összhangját.

    Éjvilági anyámtól örökölte káprázatos szépségét, visszahúzható szemfogait és döbbenetes erejét. Apámnak hála pedig sétálhat a napfényben, Napvilág ételeit eheti, és normális életet élhet az emberek között.

    Én meg? Az összes rosszat összeszedtem, mintha a vesztes szelvényt kaptam volna a két világ genetikai lottóján. Nem hisztek nekem? Várjatok csak, míg elsorolom a katasztrofális listát.

    Anyámtól örököltem:

    – a napfényallergiámat;

    – az emésztőrendszeremet, amely semmi mást nem bír, csak a vért, csakis a vért és a vért;

    – a lobbanékony természetemet, amely, azt mondják, még sok bajt okozhat nekem.

    Apám oldaláról sem jobb a helyzet. Folytatom tehát a tőle örököltekkel:

    – tetemes túlsúly – olyan a fenekem, akár egy nagy, kerek cipó, és hurkás a combom;

    – pattanások, hiszen milyen unalmas lenne a kamaszkor az alattomos látogatók nélkül, amelyek rendre kivirágzanak az arcomon;

    – és a vakondhoz illő rövidlátás.

    Tudom, én vagyok a megtestesült ember–vámpír főnyeremény.

    Persze ezt anyám is észrevette, és igyekszik fogyókúrákkal javítani a helyzeten, meg mindenféle szabályokkal, amelyeket a legkevésbé sem tartok be. Egyébként ez az egyetlen titok, amelyen apámmal osztozunk: profi vérkoktélcsempész lett, mindig tudja, hogyan szerezze be a legfinomabbakat.

    – Maradok a light vérkoktéloknál – ígérem anyámnak.

    Sóhajt egyet, és megcsörgeti a karkötőjét. A vállán ott hortyog Ulysses, a lidérce, aki ugyanolyan szigorú természet, mint ő. Nem meglepő: a lidércek az őket megidéző éji teremtmények másai. Ulysses is elítélő pillantásokkal követ, mint egy öntelt, kövér kandúr… Ha nem lenne legalább akkora illetlenség, mint mondjuk, levágni a kezem, és sütve felszolgálni egy családi ebéden, már rég a fürdőkádba fojtottam volna. Ám egy másik éjvilági teremtmény lidérce érinthetetlen. Ez örök, áthághatatlan szabály.

    Igaz, amióta Suzelle a saját lidércével jött haza az Éjvilági Iskolából, Ulysses leszállt rólam, teljesen leköti az új családtag utálata. Ma azonban nincs más a kocsiban, akit gyötörhetne. Ezért aztán dühösen villog lángszeme, most, ahogy nektek mesélek.

    Különben meg mire számítottam?

    Tizenöt éves vagyok, és a társasági életem mindössze annyi, amennyit a nővéremtől tudok lenyúlni. Bulik, amelyekre befurakodtam, amikor elhívta a haverjait. A Napvilágban tett kirándulásairól tartott beszámolói. A lopott perceink, amikor hazajött az iskolából.

    De ez… ez még azelőtt volt.

    Azelőtt, hogy az az áruló kést döfött volna a hátamba. Azt hiszitek, túlzok? Döntsétek el magatok!

    Nem semmi sokk volt számomra, amikor Suzelle bekerült az Éjvilági Iskolába. Kötelezően bentlakásos az oktatás, és a világom egyik napról a másikra a házunkra, a környékünkre és az otthoni oktatásra zsugorodott. Nevetségesnek éreztem, hogy egyedül sétáljak a mezőn a feketeözvegy-fátylam alatt, amely megvéd a nap halálos sugaraitól. Amikor Suzelle-lel mászkáltam, annak megvolt az az előnye, hogy minden tekintet rá szegeződött, mintha nem is lenne az oldalán egy kis, kövér, méhésznek öltözött kölyök.

    Nélküle láthatatlanból feltűnővé változtam, és nem igazán élveztem a helyzetet (pontosabban egészen rettenetes volt).

    Azután Suzelle hazajött a nyári szünetre, és mintha a napsütés lépett volna be vele a küszöbön.

    Micsoda átverés!

    Két héttel az iskolakezdés előtt, pont a születésnapomon habozás nélkül elárult…

    Rövidre fogva: a haverjait választotta helyettem. Elhatároztam, hogy utánamegyek a titkos rave-partira. Odakint ragadtam a fátylam nélkül, a horizonton pedig lassan derengeni kezdett a hajnal, miközben mindössze néhány elszórt bokor és csenevész fácska mögé rejtőzhettem volna. A nővérem, amikor felfedezett, felhívta anyánkat, hogy jöjjön értem. Hatalmas balhé lett.

    Az eredménye pedig: tanévkezdésig nem mehettem sehová, és elkobozták a feketeözvegy-fátylamat is. Két hétig unatkoztam otthon a sötétített ablakok mögé zárva, tévét néztem, olvastam, és tűrtem anyám és a lidérce haragját.

    Suzelle közben folytatta a maga kis életét, mintha mi sem történt volna. Sőt, anyám még gratulált is neki a lélekjelenlétéhez. Számára következmények nélkül maradt, hogy engedély nélkül részt vett egy vad bulin. Megint csak ő volt a kiváltságos.

    És még csak bocsánatot sem kért tőlem.

    A szemét.

    Miközben sötét gondolataimba merülök, anyám tovább sorolja az utasításait. A túlsúlyom után, amely szerinte komoly problémát jelent majd az általa kitalált jövőbeni karrieremre nézve, áttér a szexuális úton terjedő betegségekre és a védekezés nélküli együttlétek kockázataira. Annyi erőm sincs, hogy elpiruljak vagy felháborodjak: ha a gyengeség legapróbb jelét is mutatom, anyám úgyis rögtön lecsap rá. Végül is ragadozó. Kiszúrja a gyenge pontokat.

    Egyébként meg mit aggódik annyira?

    Tele lesz az iskola Éjvilág szupererős, menő teremtményeivel. Harminc testzsírszázalékos félvér ember-vámpírként nem sok esélyem van rá, hogy tömegmozgalmakat indítok el…

    – Édesem – szólal meg apám –, lassan itt az idő. Nem adnád vissza neki?

    Hegyezni kezdem a fülem.

    Anyám olyan jéghideg pillantást vet rám, hogy az egymagában elég lenne a globális felmelegedés megállításához, de nem veszem magamra: erre vártam, amióta csak beszálltunk a kocsiba.

    Reggel, indulás előtt láttam, hogy a vezetőülés alá csúsztatja a zöld bőrdobozt. És természetesen kiszúrtam a tetején egymásba fonódó két arany holdat.

    A feketeözvegy-fátylam.

    – Ne kelljen megbánnom – morogja anyám, és az ölembe teszi a dobozt.

    Ahogy felnyitja a fedelét, szinte toporgok türelmetlenségemben, hogy végre újra megérinthessem a csodát, amelynek segítségével életben maradhatok Napvilágban. A fekete özvegyek rettentő ritkák, és sok tekintetben halálosak. Hatalmas kockázattal jár begyűjteni a selymüket. Pontosan tudom, hogy ennek a fátyolnak az árából ki lehetne fizetni az iskolát, amelybe járni fogok. Mégsem igazán az ára miatt olyan értékes számomra, hanem a szabadságért, amit biztosít. A fátyollal újra szinte normális életet élhetek.

    Féltem, hogy a végén nem adja vissza. Tudom, hogy vannak olyan vámpírok az iskolában, akiknek nincs fátyluk, ők a falhoz lapulva közlekednek, próbálják megjegyezni, merre vezetnek ablaktalan folyosók, és minden kanyarban rettegnek, nehogy elszenesedve végezzék.

    Mint mindig, most is meglep, ahogy megérintem a fátylat: mintha felhőszőttest tapintanék, amelyben friss szellő fújdogál. Elpusztíthatatlan, semmihez sem foghatóan finom, légies anyag.

    A fejembe nyomom a széles karimájú kalapot, amely a fátylat tartja, és kiszállni készülök, amikor apám a fejtámlára könyökölve hátrafordul.

    – Suzelle holnap érkezik – érzi kötelességének, hogy emlékeztessen rá. – Ha bármi gondod van, fordulj hozzá, jó?

    Biztosítom, hogy persze, persze, az imádott nővéremhez fogok fordulni.

    A lelkem mélyén azonban tudom, hogy semmi szín alatt.

    Inkább haljak meg, mint hogy attól az árulótól kérjek segítséget.


    2. FEJEZET

    Hónapok óta álmodozom a tanévkezdésről, erre rögtön csalódnom kell.

    Bő öt perce elmentek már a szüleim, én meg csak állok a bejárati lépcsőn, és remegek, mint a kocsonya.

    Zsúfolásig megtelt az előtér. A járdán is tolonganak a diákok, képtelen vagyok megbecsülni, hányan lehetünk. Pedig úgy tudom, ma csak az elsőévesek érkeznek… Vajon hogy tartják be a tűzvédelmi előírásokat, amikor az egy négyzetméterre eső diákok száma minimum háromszor annyi, mint kellene?

    Ahogy előreindulok a tömegben, egy hajszál választ el attól, hogy a bőröndömre leülve Mario Kart-üzemmódba kapcsoljak. Mindenfelé vállon veregetések, kiabálás. Nem tudom, hogyan lehetséges, de máris csoportok alakultak, és úgy érzem, elpuskáztam az egyetlen lehetőségem, hogy beilleszkedjek. Csak azért, mert anyám előadást akart tartani a túlsúlyomról és a nemi betegségekről? Hány év pszichoterápiát fizethetek majd, hogy megszabaduljak ettől a traumától?

    Váratlanul vaskos, harsogó nevetést hallok a bal oldalamon, és úgy meglök egy izompacsirta, hogy majdnem lerepül a szemüvegem. Ahogy utánakapok, telibe az üvegre fog rá az ujjam. Szuper.

    – A francba, bocs! – veregeti meg szabadkozva a vállam a srác. – Nem látta…

    Lehervad a mosolya. Vagy inkább megfordul. Nagyon furcsa, 180 fokos fordulatot tesz, az álla alá fut le a szája két sarka. Ebből, valamint abból, hogy hirtelen felfúvódnak az izmai, arra következtetek, hogy valami nem tetszik neki a képemen.

    – Nem gond – igyekszem megnyugtatni. – Nem tört el, majd én…

    Majd semmi. A srác megragadja a galléromat, és felemel, mintha lepkesúlyú lennék. Borjú. Határozottan borjútekintete van.

    – Creon! – kiált fel mellettünk egy lány. – Engedd már el!

    – Vámpír! – sziszegi a fiú.

    Minden erőmmel igyekszem figyelmen kívül hagyni a leheletét, amelytől felkavarodik a gyomrom, és a jelvényére sandítok. Nem könnyű megfejtenem a szemüveglencsémen éktelenkedő ujjlenyomat mögül, de valahogy csak sikerül.

    Minótaurosz.

    Creon ráz, mint egy rongyot, s közben a lánnyal is hadakozik, én pedig átmeneti tehetetlen állapotomat kihasználva megpróbálom előásni az emlékeim mélyéről, mit tanított anyám a minótauroszokról: nem túl okosak. Erősek. Több mint szánalmas a tájékozódási képességük.

    Szuper. Szóval ha nem akarom, hogy összeverjen, csak egy megoldás van: bújócskázzak vele? Nem hinném, hogy sikerül.

    – Miatta rabolták el a nagypapim.

    Mi van?!

    – Ne hülyéskedj, ez itt alig tizenhárom éves.

    – Tizenöt! – látom jónak közbeszólni.

    A lány úgy mér végig, mintha a világ legnagyobb idiótája lennék. Hegyes orra az álláig ér, és olyan hosszú a karja, hogy az ujjai a térdét súrolják. Hárpia.

    Igaza van. Jobb lenne, ha befognám a szám, és nem játszanám a nagyokost.

    – Láttuk a sírt – makacskodik Creon. – Nyitva volt.

    – És? Nem a vámpírok fosztogatják a kriptákat.

    – Nem! De nem engedték, hogy bevigyük nagypapit a sírkamrájukba!

    Jaj!

    Ha létezik tényleg megalapozott klisé a vámpírokról, az az, hogy igencsak jók az anyagi körülményeik. Tegyük hozzá azt is, hogy a vámpírkripták Éjvilág egyetlen garantáltan sérthetetlen temetkezési helyei. És kisebb vagyonba kerül egy márványfiók.

    – Esküszöm, nem tudom, miről beszélsz – jelentem ki Creonnak. – Itt születtem, Napvilágban!

    Creon végigmér. Az a gond, hogy nem látom, hogy értelem csillanna fel a szemében, hogy felfogná, amit mondok. Gyorsan kiszámolom, milyen szögből várható a támadás… Ha sikerül mozgásba hozni a hasizmomat – ami cseppet sem magától értetődő –, és kinyújtva előrelendíteni a lábam, el tudom érni…

    – Szerintem a sírásótoknak kellene utánanézni – lép közbe egy magabiztos hang.

    Félreteszem a számításaimat, és lefelé pillantok.

    Meg sem kell néznem a srác jelvényét: élőhalott.

    Darabokból van összevarrva a feje. Az egyik szeme kék, a másik fekete, ferdén, erősen jobb felé húzva áll a szája, a koponyáját különböző hajbeültetések fedik. Ott, ahol az én testem tökre emlékeztet, az övé olyan elnyújtott, akár egy óriási fültisztító pálcika. A bőre pedig… arról inkább beszélni sem akarok. Barna, fekete, fehér és pirosas darabok váltogatják egymást, olyan, mint egy morbid, de lenyűgöző, organikus foltvarrott takaró1. Határozottan ronda. No de ki vagyok én, hogy ítélkezzek felette, én, akinek olyan az orra, akár egy aknék felzabálta félsziget?

    – Ne keresd a bajt, Joël… – sóhajt fel a lány, aki próbált megmenteni.

    – Nem viccelek – erősködik Joël. – Ha eltűnt a holttest, nem az élőhalottak voltak, nem is a mumusok, és nem is a vámpírok. A gyűjtő körutakon nincs idő egész hullát elvinni, te is tudod.

    A lány elhúzza a száját. Én is elhúzom a szám. A minótaurosz is elhúzza a száját.

    A karja azonban lassan leenged. A lábujjaim hamarosan elérik a talajt, igyekszem megőrizni a méltóságom romjait, és nem kalimpálni a lábammal.

    – Gondolod? – kérdezi Creon.

    – Esküszöm – biztosítja Joël. – Kérdezd csak meg Samiát, ő tudja, hogy nem hazudok.

    Samia, a hárpia az élőhalott felé fordítja csőrszerű orrát, és gyilkos pillantást küld felé.

    – Ja, Joël az a típus, aki nem eloltja a tüzet, inkább olajat önt rá.

    Creon végre letesz a földre. Udvariasan leporolja a gallérom.

    – Sajnálom – sóhajtja. – A szüleim nem szeretik a vámpírokat.

    – Nagyon is érthető – motyogom, és diszkréten elsomfordálok.

    Alig két lépést teszek, amikor egy kar fogja át a nyakam. Úgy látszik, Joël, az élőhalott még nem végzett velem.

    – Ööö… köszönöm? – igyekszem kiszabadulni.

    – Szóval te itt születtél? – szegezi nekem a kérdést minden átmenet nélkül.

    – Ja. Én…

    – Nem kellene szóba állnod vele – kiált oda nekem Samia, miközben Joël félrehúz. – Szemét alak.

    – Törődj a magad dolgával, Samia! Mondd, csak nem a nővéred Suzelle?

    Hideg zuhany. Egy vállrándítással kiszabadítom magam barátinak tettetett öleléséből, és minden megvetésemet a tekintetembe sűrítve végigmérem.

    – Ha a rajongótáborába tartozol, felesleges nekem kedveskedned. Nem állunk közel egymáshoz.

    Ez nem igaz. Sőt, szuperközel álltunk egymáshoz, mielőtt hátba szúrt volna.

    Joël meglepettnek látszik – pontosabban arca minden darabkája más kifejezést ölt, amelyek összeadódva meglepetés benyomását keltik. Aztán kitör belőle a nevetés.

    – Nyugi! Csak azért kérdeztem, mert sosem hallottam, hogy említette volna, hogy van egy öccse. De a bőrszín meg a napvilági születés, meg… meg semmi. Csak egybevágott.

    – Sosem beszélt rólam?

    Joël felém sandít.

    – Hát, izé, nem vagyunk haverok a nővéreddel.

    – Egyébként mit keresel itt? Ma csak az elsősök jöhetnek.

    – Tudom, de… évet ismételek.

    Nem lep meg. Éjvilág iskolái nagyon, nagyon, nagyon megválogatják a diákjaikat. Nem emlékszem a százalékra – egyébként is kétlem, hogy mindaz, amivel anyám évek óta tömte a fejemet, hogy teljesen rástresszeljek az iskolára, tökéletesen igaz lenne –, de évről évre nagy a bukások aránya. Csak a zsenik járják ki három év alatt az iskolát.

    Suzelle természetesen a kisujjából kirázza. Lefogadom, hogy az Akadémián már készítik is a leendő szobáját… Joël elég letörtnek tűnik, s ettől rögtön szimpatikus lesz.

    – Peched volt, gondolom – próbálkozom.

    Joël keserűen elneveti magát, és alaposabban szemügyre vesz.

    – Melyik osztályban leszel? – kérdezi.

    Meg sem kell néznem a jegyzetfüzetben, amelyet előre elküldtek a szükséges felszerelések listájával együtt.

    – Első b.

    – Szuper! Mi is!

    „Mi”?

    Észre sem vettem, de követtem Joëlt a tömegben, amíg egy gyönyörű belső udvarba nem értünk. Körben gótikus oszlopok szegélyezte hosszú galéria, középen csinos pázsitnégyzet csilingelő szökőkúttal. És főleg rengeteg árnyékkal, ami megnyugtató, még akkor is, ha nem áll szándékomban a fátylam nélkül elhagyni a szobám.

    Joël odamegy egy csapat diákhoz, én pedig hirtelen nagyon kicsinek és szörnyen kiszolgáltatottnak érzem magam.

    – Srácok – szólítja meg őket Joël –, bemutatom… a francba is, mi is a neved?

    – Siméon. Siméon Saint-Paul.

    – Szia, Siméon Saint-Paul! – rázza meg nevetve a kezem Joël. – Ő itt Colin.

    Egy diák felé tol, aki olyan gyönyörű, hogy egy pillanatra teljesen elvakít a szépsége, mintha egyenesen a napba néztem volna. Halvány rózsaszín a haja, hosszú lángnyelvekbe fésülve. Arany bőre belülről ragyog, csillogó tengerkék a szeme, a fogai mint az igazgyöngyök, orra tökéletesen aránylik az arca többi részéhez. Az iskolai zakót, amely csak négy méretben kapható (hm, igen, az enyém XL-es) mintha egyenesen modelltestére szabták volna. Röviden összefoglalva: szívesen lennék a helyében.

    – Szia, Siméon! – köszönt az apollói szépség. – Vámpír vagy?

    Bólintok. Nem nehéz kitalálni a kalapomon hátravetett fátyolból, amely úgy lóg a hátamon, akár egy rendetlen kapucni. Diszkréten a mellén díszelgő jelvényre pillantok: szirén.

    – Vele már találkoztál – tol most Joël Samia felé, akit egy biccentéssel köszöntök. A keze karmokra emlékeztet, nem igazán lenne kedvem megszorítani.

    – Még mindig olyan fura nekem ez a világ – morogja a könyökét rázogatva. – Képtelen vagyok megszokni ezt a testet, idegesít…

    – Pedig jól áll – villantja rá pusztító mosolyát Colin.

    – Ne kezdd! – figyelmezteti sóhajtva a lány. – Tényleg nem értem, miért köteleznek, hogy itt járjunk iskolába. Annyival jobb lenne Éjvilágban…

    – Egyértelmű – sóhajt Joël. – Irtó praktikus lenne, ha az eredeti formánkban kellene meglennünk egymással. Hálótermek helyett szép kis állatkert lenne.

    – Ja… – morogja egy lány, akit eddig észre sem vettem Samia takarásában. – Te könnyen beszélsz. Téged nem fenyeget a veszély, hogy belehalsz abba, ha véletlenül kinyitod az ablakot.

    Meg sem kell néznem a jelvényét, tudom, hogy vámpír. Az enyhe ridegség, a keménység a tekintetében és az arca szoborszerű tökéletessége anyámat juttatja eszembe. Egészen más, mint Colin ragyogó szépsége.

    – Noémie vagyok – nyújt kezet. – Milyen a fátyol?

    Látom, hogy neki nincs, s ettől valahogy hülyén érzem magam.

    – Biztos, hogy hatásos, tekintve, hogy Siméon itt született, Napvilágban! – avatja be őket Joël a megkérdezésem nélkül.

    Néma csend fogadja a szavait.

    – Ne már, komolyan? – kiált fel végül Samia. – Azt hittem, hülyéskedsz, csak hogy a bika elengedjen.

    Megrázom a fejem.

    – Nem, dehogy. Tényleg itt születtem.

    – De Éjvilágban élsz, ugye? – kérdezi Noémie olyan hangsúllyal, mintha megtalálta volna a hibát egy összetett gondolatmenetben.

    Elhúzom a szám.

    – Ööö… nem, őszintén szólva még sosem jártam ott.

    Elkerekedik a szemük. Annyira, hogy egy pillanatra attól tartok, Joël szemgolyója kiugrik a helyéből, de a mutatóujjával visszanyomja – ami egyszerre gusztustalan és megnyugtató. Biztos, hogy visítanék, mint egy újszülött, ha egy szemgolyó esik a lábamra.

    – Egy vámpír? Napvilág szülöttei között? – lepődik meg Noémie. – Komolyan mondod?

    – Nem semmi! – bólogat Colin. – Azt tudtam, hogy sok élőhalott és sellő él errefelé, na de vámpírok? Minden elismerésem.

    Bólintok, nem kis büszkeségemre szolgál, hogy végre értékelik, micsoda badass vagyok.

    – Csak várjatok, amíg meglátjátok a nővérét! – kiáltja Joël. – Női pápa a beceneve, olyan különleges.

    Lehervad a mosolyom. Nem tartott sokáig a dicsőség pillanata.

    Szerencsére a diákok között végigfutó moraj véget vet a beszélgetésünknek. Feszült figyelemmel teli csend áll be. Megváltozik a levegő minősége, érzem, hogy égnek áll minden szőrszálam. Az ösztönöm azt üvölti a fülembe, hogy szedjem a nyakam közé a lábam.

    – Te is érzed? – mordul fel Noémie, és közelebb lép.

    – Igen.

    Megremeg a hangom.

    És végre szétválik a diákok tömege, hogy utat engedjen…

    Egy lánynak.

    Egy lánynak, akinek izzó koronaként trónol a fején a legnagyobb lidérc, akit életemben valaha is láttam.

    Hófehér, majdnem kékes a lány bőre.

    Szögletesre nyírt szürke haja a füle alá ér.

    Sárga szemét robbanásra kész narancsszín karika övezi.

    Le sem kell olvasnom a jelvényét, a testem már tudja.

    Egy vérfarkas van az évfolyamomban.


     

    1  Na jó, lehet, hogy mégiscsak akartam beszélni róla.

